FC Spartak Trnava: Jakubech – Čögley, Hladík, Godál, Janso – Greššák, Tóth (46. Bello) – Mikovič (C), Sloboda, Halilovič (55. Schranz) – Tambe
AS Trenčín: Chovan – Ket, Udeh, Kleščík (C), Skovajsa – Lawrence – Kvocera (78. Mikeš), Halgoš (57. Prekop), Ruben, Kalu – Janga (84. Nwofor)
Góly: 60. Godál - 72. UdehŽlté karty:
25. Godál, 71. Schranz – 45. Kleščík, 45. Skovajsa, 59. KvoceraRozhodovali:
Kružliak – Lieskovský, RoszbeckDiváci:
2 651
Poločas: 0:0
Tréner Miroslav Karhan urobil oproti víťaznému zápasu so Slovanom v základnej zostave niekoľko kozmetických zmien. Po chorobe sa vrátil Boris Godál, Greššák sa presunul na post defenzívneho záložníka vedľa Tótha a na podhrote operoval Anton Sloboda. Pre zranenie chýbal Matúš Čonka.
V chladnom počasí sa o prvý vzruch v ôsmej minúte postaral Emir Halilovič. Zo štandardnej situácie trafil spojnicu Chovanovej svätyne. Spartakovci pohrozili aj o tri minúty neskôr. Za obranu sa dostal Tambe, zvnútra šestnástky pálil iba do nôh hosťujúceho brankára. V devätnástej minúte sa ozval hosťujúci celok, po individuálnej akcii mieril vysoko nad Kalu. Po polhodine hry bol opäť v hlavnej úlohe Kalu, tentoraz mieril medzi tri žrde, ale jeho prízemný pokus nemal dostatočnú razanciu a Jakubech si s ním poradil. V 35. minúte zavaril defenzíve spod hradu Matúša Čáka kapitán Martin Mikovič. Dostal sa do pokutového územia, padáčikom prekonal Chovana, no pred bránkovou čiarou odkopával do bezpečia Udeh. Trenčania pôsobili v prvom dejstve o niečo aktívnejším dojmom, držali loptu častejšie na kopačkách, ale svojimi strelami Jakubecha príliš neohrozili. Domáci Spartak čakal na straty, po ktorých sa snažil cez krídelné priestory zakladať rýchle protiútoky. Chýbala im presnejšia finálna fáza. Do kabín sa odchádzalo za bezgólového stavu.
Do druhého dejstva vybehli andeli s jednou zmenou. Zraneného Tótha nahradil Babatounde Bello. Úvodné minúty vyšli lepšie zverencom Martina Ševelu, ktorí v 52. minúte mohli otvoriť skóre stretnutia. James Lawrence pálil zvnútra šestnástky na Jakubecha, strážca svätyne andelov loptu v poslednej chvíli vytlačil stehnom na roh. V šesťdesiatej minúte centroval do pokutového územia Čögley, trafil ruku Kvoceru a rozhodca Kružliak odpískal pokutový kop. Loptu na biely bod si postavil stopér Boris Godál a s pokojom Angličana rozjasal prítomných divákov na Štadióne Antona Malatinského - 1:0. Ich radosť trvala dvanásť minút, po štandardnej situácii vyrovnával na 1:1 Udeh. Pätnásť minút pred koncom mohol spartakovcov do vedenia poslať Tambe, v poslednej chvíli pred Chovanom netrafil loptu. V oveľa väčšej šanci sa v 82. minúte ocitol Mikovič, ktorý si narazil loptu s Bellom, prenikol do pokutového územia, ale jeho strelu na vzdialenejšiu žrď dokázal hosťujúci brankár vyraziť. Záverečné minúty priniesli nápor červeno-čírnych, ktorí chceli víťazstvo strhnúť na svoju stranu. V 87. minúte sa o to posledný raz pokúsil Tambe, po zemi neuspel. Oba celky sa rozišli zmierne po bode.
Jarná časť Fortuna ligy sa začína 18. februára, kedy si Spartak zmeria sily s Michalovcami.
Ohlasy po zápaseMiroslav Karhan (tréner FC Spartak Trnava): "Prvý polčas bol viac pretaktizovaný, šancí veľa neponúkol. Trenčín bol futbalovejší, my zasa bojovnejší. Mrzí ma, že gól sme dostali opäť po štandardnej situácii. Škoda, že sme v závere nedali druhý gól, súhlasím s trénerom hostí, že remíza je spravodlivá." Martin Ševela (tréner AS Trenčín):
"Pripravovali sme mužstvo na to, že súper na nás vybehne, no to sa nestalo. Dobre zahral v strede poľa Gabriel a na ľavej strane Kalu. Pre našu kombinačnú hru bol zložitý terén. Druhý polčas spĺňal parametre Fortuna ligy. Inkasovali sme z penalty, no potom sme vyrovnali. Dnes by vyhral ten, kto by dal druhý gól. My sme neboli príliš nebezpeční. Remíza je spravodlivá."Autor:
Peter Žember